**Månedsnytt april**

**Oppsummering av mars**

I mars har gruppa vært veldig gode på do trening. Flere og flere av maxibarna øver seg på å gå uten bleie og å bruke toalettet jevnlig. Mange har og blitt gode på å si ifra selv når de må på do. Maxibarna har fått flere utfordringer i sovetiden, blant annet lego og ulike memospill. Vi har også vist ulike video klipp/dokumentar fra det barna er interessert i (dyr, store maskiner).

I det siste har vi fokusert på ulike påskeaktiviteter. Maxibarna har malt på egg sammen med Johannes som er i praksis hos oss. Alle barna har sådd karse. Karsen har begynt å spire forsiktig, det har vært spennende å følge med på prosessen fra et frø til en spire. Koppene med karse har stått i vinduskarmen, mange er nysgjerrige, men alle har vært gode til å bare se. Vi har også laget påskekylling av gule fjær med øyner på. Fredagen før påsken la påskeharen ut 47 små fargerike egg som barna fikk i oppgave å finne i skogen. Innsatsen og spenningen var til å ta å føle på og alle barna fant minst et egg hver.

Når det gjelder språk har minibarna utviklet vokabularet med flere ord og lengre setninger. Vi får til mange fine små samtaler.

Den siste uken har vi startet dagene ute, det har gått over al forventning. Barna har kost seg i sandkassen, sykling har vært svært populært og ulik rollelek i skogen (mor, far, baby, hund). Johannes hadde et praksisopplegg ute som gikk ut på en slags natursti med maxibarna, der snakket de om ulike ting i naturen og andre ting de er kjent med (brannbil, sykkel osv.) De synes det var veldig spennende, det var mindre grupper som førte til gode kvalitetssamtaler.

Vi har lest boka «alle har en bakside» og sett videre på «miracle of life» i forhold til temaet barn og seksualitet.

Musikk er fortsatt veldig populært i gruppen, og selv om vi har vært mye ute har vi klart å fullføre fredagsdiscoen.

**April**

Vi starter april med skjerpet gult nivå og redusert åpningstid. Vi håper på at været er med oss og at vi kan fortsette med å være mer ute. Vi vil se på vårtegn, blomster, maur og andre spennende dyr som gjemmer seg under stener i barnehagen.